Matteus 6:13 Christus het ons die Ons Vader geleer. Die inhoud van hierdie gebed is baie ryk. Die Seun van God het ons die volmaakte gebed vir elke dag geleer. Ons het gesien hoe die Here Jesus ons so ook baie geleer het oor wie die HERE is en wie ons is. Hy het ons geleer om groot van die HERE te dink en klein van onsself. ’n Christen wat met sy hart die Ons Vader bid kan niet groot van homself dink nie. Hulle besef elke dag hul swakheid en hul sondig-wees. Hulle besef elke dag dat jy van God se genade afhanklik is. Wie begin sê dat hy dit goed gedoen het en eintlik die Ons Vader nie meer elke dag nodig het nie, weet nie wie hyself is nie. Dan is jy besig om jou van die ware lewe met die Hemelvader weg te beweeg. Ons het die Ons Vader elke dag nodig om ons plek en die noodsaak van God se genade in ons lewe te bly besef. Om so regtig dankbare mense op aarde te wees.
Dit beteken dat die verhoring van ons gebed seker is. Ons bid nie tot iemand wat van goeie wil is maar nie kan gee wat jy vir hom vra nie. Jy bid tot die HERE wat die enigste God is en wat alles kan gee wat Hy wil. Hy is nie die grillige God op wie jy nie kan vertrou nie. Hy is die God wat trou bly tot in ewigheid. Wat Hy beloof het doen Hy en wat hy beloof kan Hy ook altyd gee. As jy met ’n gelowige hart die Ons Vader bid, kry jy verseker wat jy bid!